હાલ ચોમાસાની સીઝન સક્રિય છે અને ખેડૂતોએ વાવણી કરી દીધી છે. પરંતુ વરસાદ ન થતાં કૂવાનું પાણી આપવું જરૂરી બની જાય છે. તેવામાં ઔદ્યોગિક એકમોને લાભ કરાવવા ખેડૂતોનાં વીજ કનેક્શન કાપી નાંખવામાં આવ્યાં છે. તેવો આક્ષેપ પણ કરાયો છે. ખેડૂતોએ પોતે પોતાના ખર્ચે નાખેલા વીજપોલમાંથી વીજ કનેક્શન કાપી નાખી તેમને જ્યોતિગ્રામ યોજનામાંથી લાઈટ આપવામાં આવશે તેમ જણાવ્યું હતું. પરંતુ હાલ વીજ વગર ખેડૂતો લાચાર બની ગયા છે. આથી વિજતંત્ર સામે રોષ વધ્યો છે. ઉખરલા ગામની સ્ટ્રીટ લાઈટ સુવિધાનું કામ કોરાણે મૂકી ઔદ્યોગિક વીજ કનેક્શન રીપેરીંગની મહત્વ અપાતા ગ્રામજનોએ સ્થળ પર દોડી જઇ સૂત્રોચ્ચાર પોકારી વિરોધ પ્રદર્શન કર્યું હતું. આ મામલે મામસના વીજ અધિકારી કાથડનું કહેવું છે કે, ઉખરલાની સ્ટ્રીટ લાઈટ સુવિધા માટે કામગીરી ચાલુ જ છે અને ગુરૂવાર સુધીમાં કદાચ પૂર્ણ થઈ જશે. કોન્ટ્રાક્ટરનું બે થી ત્રણ ડીવીઝનમાં કામ ચાલતું હોય એકાદ દિવસનું કદાચ મોડું થયું છે પરંતુ જલદીથી સ્ટ્રીટ લાઇટ સુવિધા માટે ટ્રાન્સફોર્મર અને વિજપોલ ઉભા કરવા સહિતની કામગીરી આટોપી લેવાશે.